
ABSTRACT

Accesibilitatea
 este practic prima condiţie pentru a putea vorbi mai departe despre incluziunea reală a persoanelor cu dizabilităţi în societate. În măsura în care o persoană cu dizabilităţi poate să se deplaseze de la domiciliu la şcoală sau la un loc de muncă, poate să îşi desfăşoare activitatea folosind tehnologii asistive adecvate, poate să aibă acces la alte servicii publice furnizate de autorităţile statului - abia atunci putem vorbi despre participare la viaţa socială. 
Prezentul studiu prezintă situaţia accesibilizării spaţiilor publice într-o serie de state membre ale Uniunii Europene precum: Irlanda, Suedia, Franţa, Germania, Marea Britanie, Spania care au realizat investiţii considerabile în eliminarea obstacolelor privind mobilitatea sau comunicarea persoanelor cu dizabilităţi în viaţa de zi cu zi.

De altfel, importanţa accesibilităţii la nivel european a fost recunoscută şi cu prilejul stabilirii liniilor directoare pentru finanţarea proiectelor europene în viitorul exerciţiu financiar 2014 -2020, Comisia Europeană stabilind că accesibilitatea va fi o condiţionalitate generală care va trebui îndeplinită de toate statele membre prin instituţionalizarea unor mecanisme pentru a asigura monitorizarea implementării articolului 9 al Convenţiei (Accesibilitate) în pregătirea şi implementarea programelor operaţionale
. 

Prin accesibilitate, Convenţia înţelege eliminarea tuturor obstacolelor  şi a barierelor în calea participării depline a persoanelor cu dizabilităţi în toate domeniile, respectiv asigurarea în condiţii de egalitate cu ceilalţi a accesului la mediul fizic, la transport, informaţie şi mijloace de comunicare, inclusiv la tehnologii şi sisteme informatice şi la alte facillităţi şi servicii furnizate publicului larg. 

1. CONSIDERATII GENERALE

Dizabilitatea este o stare socială și nu o condiție medicală. În ceea ce privește o definiție a dizabilității la nivel național trebuie menționat faptul că în legislația românească este încă prezentă sintagma de “persoană cu handicap” în locul sintagmei de “persoană cu dizabilitate”. Legea nr.448 din 6 decembrie 2006 privind protecția și promovarea drepturilor persoanelor cu handicap, modificată și completată în septembrie 2010, cea mai importantă lege în domeniul dizabilității – reglementează în privința persoanelor cu handicap, nu a persoanelor cu dizabilități. 

Conform legii amintite mai sus, ”persoanele cu handicap sunt acele persoane cărora mediul social, neadaptat deficiențelor lor fizice, senzoriale, psihice, mentale și/sau asociate, le împiedică total sau le limitează accesul cu șanse egale la viața societății, necesitând măsuri de protecție în sprijinul integrării și incluziunii sociale”. 

În momentul de față, noile tendințe pe plan mondial impun termenul de “persoană dizabilitată” (de către societate) în locul celei de “persoană cu dizabilități”, tocmai pentru a sublinia faptul că dizabilitatea nu este un atribut al persoanei ci este un atribut al relației persoană - mediu. Mediul neadaptat este cel care “dizabilitează” o persoană datorită barierelor arhitecturale pe care aceasta le întâmpină
.

PROTECŢIA PERSOANELOR CU HANDICAP ÎN ROMÂNIA
    Societatea românească este caracterizată de eforturi speciale în două direcţii de bază:

•   aliniere legislativă la reglementările internaţionale;

• implementarea legislaţiei în contextul mentalităţii şi experienţei existente.

    
 Constituţia României
 are o referire distinctă la persoanele cu handicap. Astfel, art. 50 - Protecţia persoanelor handicapate:
   Persoanele handicapate se bucură de protecţie specială. Statul asigură realizarea unei politici naţionale de prevenire, de tratament, de readaptare, de învăţământ, de instruire şi de integrare socială a handicapaţilor, respectând drepturile şi îndatoririle ce revin părinţilor şi tutorilor.
Din 1997 Secretariatul de Stat pentru Persoanele cu Handicap (SSPH) are o structură organizatorică bine definită, ca o reţea, având în subordine inspectoratele de stat teritoriale şi Institutul Naţional de Studii şi Strategii privind Problemele Persoanelor cu Handicap. Aceasta instituţie coordonează metodologic următoarele unităţi:

 •    Asociaţia Nevăzătorilor din România,
 •    Asociaţia Surzilor din România,

 •    Căminele de bătrâni,

 •    Căminele spital pentru copii cu handicap şi căminele spital pentru copii cu handicap care funcţionează ca centre pilot zonale de asistenţă specială,

 •    Căminele spital pentru bolnavi cronici somatici şi căminele spital pentru bolnavi cronici neuropsihici,

 •    Căminele spital pentru recuperarea neuropsihomotorie adulţi, cu centrele de zi,

 •    Căminele spital pentru recuperarea neuropsihomotorie copii, cu centrele de zi şi cămine-atelier.

Autoritatea Naţională pentru Persoanele cu Handicap (ANPH) este organul de specialitate al administraţiei publice centrale, aflat în subordinea Ministerului Muncii şi Solidarităţii Sociale, care realizează coordonarea, îndrumarea şi controlul activităţii de protecţie a persoanelor cu handicap, precum şi asigurarea integrării sociale a acestora.

Atribuţiile ANPH:
• Elaborează strategia guvernamentală în domeniul protecţiei persoanelor cu handicap, adulţi si minori, în conformitate cu principiile şi normele internationale;

• Iniţiază, elaborează şi avizează actele normative din domeniul protecţiei persoanelor cu handicap;

• Acţionează pentru promovarea alternativelor de tip familial la protecţia institutionalizată a persoanelor cu handicap, prin dezvoltarea şi diversificarea serviciilor de recuperare şi reintegrare ambulatorii;

• Analizează factorii carenţiali, generatori ai handicapului şi stabileşte măsurile adecvate de prevenire a apariţiei acestora. 
   
Dezavantajele pe care le au persoanele cu handicap privind accesul la mediu, trebuie să-şi aibă corespondenţa în servicii medicale (protezare), sociale (de exemplu: amenajarea locuinţei, a mijloacelor de transport), educative (adaptarea şcolii şi a sălii de clasă, programe modulare, acces la servicii de terapie şi compensare), profesionale (adaptarea locului de muncă). 
Mediul social, neadaptat deficienţelor persoanelor cu dizabilităţi, senzoriale, psihice sau mentale, împiedicând total sau limitând accesul cu şanse egale la viaţa socială, potrivit vârstei, sexului, factorilor materiali, sociali sau culturali proprii, necesită măsuri de transformare şi adaptare în sprijinul integrării lor sociale şi profesionale.

În conformitate cu "regulile standard" privind egalizarea şanselor pentru persoanele cu handicap, elaborate de către organizaţia Naţiunilor Unite, termenul de handicap avea accepţiunea de "pierdere sau limitare a şanselor de a lua parte la viaţa comunităţii la un nivel echivalent cu ceilalţi membri ai societăţii".

Definiţia termenului dizabilitate este dată în Legea nr.448/2006, în felul următor: termen generic pentru afectări/deficienţe, limitări de activitate şi restricţii de participare, definite conform Clasificării Internaţionale a Funcţionării, Dezabilităţii şi Sănătăţii, aprobată şi adoptată de Organizaţia Mondială a Sănătăţii şi care relevă aspectul negativ al interacţiunii individ-context.

Analizând cei doi termeni atragem atenţia că limitările funcţionale cauzate de disfunctionalităţi fizice, intelectuale sau senzoriale, de condiţiile de sănătate sau de boli mintale nu se confundă cu handicapul.

Dizabilitatea constă în pierderea sau limitarea şanselor de a participa în mod egal şi activ la viaţa comunităţii, situaţie în care autorităţile statului împreună cu toate organizaţiile de profil, guvernamentale sau neguvernamentale, au datoria de a face tot ce le stă în putinţă pentru adaptarea mediului de viaţă al acestor persoane la necesităţile lor
.

Accesibilităţi pentru persoane cu dizabilităţi

Un rol important în procesul de egalizare a şanselor îl are crearea accesibilităţilor în mediul înconjurător fizic.

Aceasta presupune înlăturarea obstacolelor care împiedică mişcarea liberă în mediul ambient şi accesibilizarea diverselor zone ale societăţii cum ar fi:

•    spaţiile de locuit,

•    instituţiile publice,

•    serviciile de transport public,

•    mijloacele de transport,

•    străzile.
Strategia Națională pentru protecţia, integrarea şi incluziunea socială a persoanelor cu handicap în perioada 2006 -2013 a constituit platforma tuturor acţiunilor viitoare. 

Legea nr. 448/2006 privind protecţia şi promovarea drepturilor persoanelor cu handicap
 face parte din această strategie şi reglementează în prezent drepturile şi obligaţiile persoanelor cu handicap, acordate de către statul român în scopul integrării şi incluziunii sociale a acestor persoane. 
Legea nr.448/2006 are un caracter complex, cuprinzând dispoziții privind drepturile persoanelor cu handicap. 
În conformitate cu prevederile Legii nr.448/2006, cu modificările şi completările ulterioare, clădirile instituţiilor publice, ale celor culturale, sportive sau de petrecere a timpului liber, locuinţele construite din fonduri publice, mijloacele de transport în comun, telefoanele publice precum şi căile de acces vor fi amenajate astfel încăt să permită accesul neîngradit al persoanelor cu handicap, după cum urmează:

Articolul 19: În vederea asigurării accesului persoanelor cu handicap în unităţile şi instituţiile de învăţământ, autorităţile publice au obligaţia să ia următoarele măsuri specifice: Alineatul h): Să asigure accesul în unităţile şi instituţiile de învăţământ.
Articolul 21 – Alineatul 1: Autorităţile competente ale administraţiei publice au obligaţia să faciliteze accesul persoanelor cu handicap la valorile culturii, la obiectivele de patrimoniu, turistice, sportive şi de petrecere a timpului liber.

Articolul 22: Autorităţile administratiei publice locale au obligaţia să ia următoarele măsuri specifice în vederea asigurării transportului în comun al persoanelor cu handicap:  Alineatul a: Să achiziţioneze mijloace de transport în comun, adaptate necesităţilor persoanelor cu dizabilităţi.
Articolul 61: În vederea asigurării accesului persoanelor cu handicap la mediul fizic, informaţional şi comunicaţional, autorităţile publice au obligaţia să ia următoarele măsuri specifice:  Alineatul a: Să promoveze şi să implementeze conceptul “Acces pentru toţi”, pentru a împiedica crearea de noi bariere şi apariţia unor noi surse de discriminare. Alineatul g: Să proiecteze şi să deruleze, în colaborare sau parteneriat cu persoanele juridice, publice ori private, programe de accesibilitate sau de conştientizare asupra acesteia.
Articolul 62 - Alineatul 1: Clădirile de utilitate publică, căile de acces, clădirile de locuit construite din fonduri publice, mijloacele de transport în comun şi staţiile acestora, taxiurile, vagoanele de transport feroviar pentru călători şi peroanele principalelor staţii, spaţiile de parcare, străzile şi drumurile publice, telefoanele publice, mediul informaţional şi comunicaţional vor fi adaptate conform prevederilor legale în domeniu, astfel încât să permită accesul neîngrădit al persoanelor cu handicap. Alineatul 2: Clădirile de patrimoniu şi cele istorice se vor adapta, cu respectarea caracteristicilor arhitectonice, conform prevederilor legale în domeniu. Alineatul 3: Costurile lucrărilor necesare pentru realizarea adaptărilor prevăzute la alin.(1) si (2) se suportă din bugetele autorităţilor administraţiei publice centrale sau locale şi din sursele proprii ale persoanelor juridice cu capital privat, după caz. 
Alineatul 4: Autorităţile administraţiei publice locale au obligaţia să includă reprezentanţi ai Autorităţii Naţionale pentru Persoanele cu Handicap sau ai organizaţiilor neguvernamentale ale persoanelor cu handicap în comisiile de recepţie a lucrarilor de construcţie ori de adaptare a obiectivelor prevăzute la alin. (1) şi (2).

Articolul 63. – Alineatul 1: Autorităţile prevăzute de lege au obligaţia să elibereze autorizaţia de construcţie pentru clădirile de utilitate publică numai în condiţiile respectării prevederilor legale în domeniu, astfel încât să fie permis accesul neîngrădit al persoanelor cu handicap. Alineatul 2: Prevederile alin. (1) se aplică şi pentru clădirile de locuit care se construiesc ori pentru care se realizează lucrări de consolidare, de reabilitare, de extindere şi/sau de modernizare, cu finanţare din fonduri publice.
 Alineatul 3: Adaptarea accesului în clădirile aflate în patrimoniul public sau privat al statului ori al unităţilor administrativ-teritoriale se face şi în condiţiile când nu se realizează lucrările prevăzute la alin. (2), la solicitarea persoanelor cu handicap grav, locatari ai acestora.

Trebuie reţinut că potrivit acestei legi:
1. Până la data de 31 decembrie 2010 toate mijloacele de transport în comun şi spatiile de interes public trebuie adaptate accesului neîngradit al persoanelor cu handicap. (Articolul 64)
2.   Clădirile de locuit construite din fonduri publice (locuinţe sociale) sau clădirile de locuit consolidate, reabilitate sau extinse din fonduri publice, pot fi accesibilizate din fondurile publice, la solicitarea locatarilor cu dizabilităţi.  (Articolul 63)

3.  Clădirile de interes public, care nu au fost accesibilizate pentru că sunt de patrimoniu (teatre, muzee, operă, săli de expozitie, filarmonică, primărie, etc), pot fi accesibilizate cu respectarea NP-051. (Articolul 21 şi 63)
4   Persoanele cu dizabilităţi, nu sunt persoane de mâna a doua şi în consecinţă nu trebuie să admită amenajarea căilor de acces prin locuri dosite, soluţii de accesibilizare ce împietează asupra demnităţii lor.  (Articolul 61)
5.  Căile de acces, adaptate persoanelor cu dizabilităţi, trebuie semnalizate vizibil, tactil şi sonor. (Articolul 64)
Potrivit art.94 din Legea nr. 448/2006, protecţia persoanelor cu handicap se finanţează din următoarele surse: 

a) bugetul local al comunelor, oraşelor şi municipiilor; 

b) bugetele locale ale judeţelor, respectiv ale sectoarelor municipiului Bucureşti; 

c) bugetul de stat; 

d) contribuţii lunare de întreţinere a persoanelor cu handicap care beneficiază de servicii sociale în centre; 

e) donaţii, sponsorizări şi alte surse, în condiţiile legii.

Totuşi, finanţarea
 deficitară a sistemului de asistenţă socială şi medicală a persoanelor cu handicap este o realitate în România. 
În cele ce urmează vom prezenta aspecte comparative privind accesibilizarea spaţiilor publice pentru persoanele cu dizabilităţi în state membre ale  Uniunii Europene respectiv soluţiile pentru finanţare, respectiv măsurile adoptate de municipalităţi pentru îmbunătăţirea facilităţilor/serviciilor acordate pentru această categorie de persoane.
2. ASPECTE COMPARATIVE PRIVIND ACCESIBILITATEA PENTRU PERSOANELE CU DIZABILITĂŢI ÎN STATE UE
Conform statisticilor europene
, «peste 80 de milioane de persoane, reprezentând aproximativ 16% din totalul populaţiei Uniunii Europene, au o dizabilitate, de la o formă uşoară până la una gravă, incluzând aici şi persoanele cu probleme de sănătate mintală. 

Rata şomajului în rândul persoanelor cu dizabilităţi este de două ori mai mare decât rata şomajului din rândul celorlalte persoane. 

Persoanele cu dizabilităţi reprezintă un grup vulnerabil, în rândul căruia rata sărăciei este cu 70% peste medie, iar nivelul de ocupare a forţei de muncă este, de asemenea, foarte scăzut (Accesibilizarea spațiului public pentru persoanele cu dizabilități – obligații și provocări pentru instituțiile publice (2013))

„Accesibilitatea” este definită ca fiind posibilitatea oferită persoanelor cu dizabilități de a avea acces, în condiții de egalitate cu ceilalți, la mediul fizic, la transporturi, la informații și la sisteme și Tehnologii ale Informației și Comunicațiilor (TIC)
, precum și la alte infrastructuri și servicii. În aceste domenii există încă bariere importante.
 

În cadrul Comunicării Comisiei Europene
 către Parlamentul European, Consiliul European, Comitetul Economic Și Social European şi Comitetul Regiunilor / Strategia europeană 2010-2020 pentru persoanele cu handicap: un angajament reînnoit pentru o Europă fără bariere  -  accesibilitatea este o condiție premergătoare participării la viața socială și economică însă Uniunea Europeană mai are un drum lung de parcurs până la îndeplinirea acestui obiectiv. Comisia propune utilizarea instrumentelor legislative, dar și a altor instrumente, precum standardizarea, pentru a optimiza accesibilitatea la mediul construit, transporturi și IT în conformitate cu agenda digitală și cu inițiativa emblematică „O Uniune a inovării”.»

Politicile sociale care vizează persoana cu dizabilitate ţin de competenţa statelor membre, fiind bazate pe tradiţiile şi pe cultura naţională, pe obiceiurile sociale şi pe dezvoltarea economică.
 
Un rol important îl au familiile, dar şi asociaţiile în susţinerea parcursului către integrare a persoanei cu handicap în viaţa socială. Există o relaţie puternică între mobilitate, dizabilitate şi incluziune socială cu privire la libertatea de mijloace şi accesibilitatea comunicării, libertatea de mişcare în toate domeniile vieţii şi accesul la servicii
. 
Noua strategie UE - Disability Strategy for 2010-2020 şi Convenţia Naţiunilor Unite pentru drepturile persoanelor cu dizabilităţi au fost sau sunt discutate în prezent în scopul: 

-promovării, protecţiei, asigurării integrale şi egale a drepturilor şi libertăţilor fundamentale ale persoanelor cu dizabilităţi, a respectului pentru demnitatea lor inalienabilă (prin iniţierea acţiunilor de angajare în muncă, a legislaţiei adecvate, garantării/asigurării de drepturi şi facilităţi).

Strategia se axează pe eliminarea barierelor prin opt domenii de acțiune principale:

(accesibilitate, 

(participare,

(egalitate, 

(ocuparea forței de muncă,

(educație și formare, 

(protecție socială. 

Cu ocazia Zilei Europene a Persoanelor cu Dizabilităţi (3 decembrie), Comisia Europeană a anunţat ca oraşul Göteborg este câştigătorul premiului „Access City” 2014
. Premiul „Access City” a fost acordat pentru prima dată în 2010 pentru a sensibiliza opinia publică cu privire la persoanele cu dizabilităţi şi pentru a promova iniţiativele destinate creşterii accesibilităţii în oraşele europene cu peste 50.000 de locuitori. Premiul se acordă pentru asigurarea unui acces echitabil la viaţa citadină pentru persoanele cu dizabilităţi. Această initiaţivă este menită să încurajeze oraşele să se inspire din experienţa celorlalte orase, să inoveze şi să facă schimb de bune practici.
Premiul se acordă oraşului care s-a dovedit că a îmbunatăţit în mod durabil accesibilitatea la aspectele fundamentale ale vieţii citadine şi că are planuri concrete de continuare a îmbunătăţirii acestei situaţii. Premiul se acordă pentru acţiuni întreprinse în următoarele domenii: 
· mediul construit şi spaţiile publice;

· transportul şi infrastructurile conexe;

· tehnologiile informaţiei şi comunicaţiilor, inclusiv noile tehnologii (TIC).
Acest premiu reprezintă o recunoaştere a eforturilor extraordinare depuse de autoritatile din Göteborg în vederea creşterii accesibilităţii pentru persoanele cu dizabilităţi şi pentru cele în vârstă. „Un oraş al tuturor!” - acesta este sloganul oraşului Goteborg
. Ediţia din 2014 a fost organizată de Comisia Europeană impreuna cu Forumul european al persoanelor cu dizabilităţi. Înmânarea premiilor a avut loc la Bruxelles, în cadrul evenimentului intitulat „Turismul accesibil în Europa”, organizat cu ocazia Zilei Europene a Persoanelor cu Dizabilităţi şi a Zilei Europene a Turismului, care se sărbatoresc anual. 
Angajamentul asumat de oraşul Göteborg de a spori accesibilitatea transporturilor, a locuintelor, a muncii şi a ocuparii forţei de muncă reprezintă un bun exemplu pe care l-ar putea urma, în viitor, şi alte orase europene. Atunci când o locuinţă accesibilă este disponibilă, se acordă prioritate persoanelor cu dizabilităţi. În ceea ce priveşte ocuparea forţei de muncă, circa 300 de locuri de muncă beneficiaza în fiecare an de asistenţă personală. De asemenea, oraşul Goteborg face sistematic eforturi pentru a îmbunătăţi infrastructura publică, prin adoptarea unor măsuri concrete menite să sporească accesibilitatea parcurilor de distracţii, a terenurilor de joacă şi a universităţii locale.

Tot în anul 2014, locul 2 la concursul „Access City” a fost acordat oraşului Grenoble (Franţa), iar locul 3, orasului Poznan (Polonia), care au realizat progrese remarcabile în ceea ce priveşte accesibilitatea transporturilor, a educaţiei, a locuinţelor, a spaţiilor comerciale, a culturii, a sportului, a turismului şi a ocupării forţei de muncă. Comisia Europeană a acordat menţiuni speciale oraşelor care au făcut pionierat în materie de accesibilitate, în domenii precum mediul construit, transporturile, tehnologia informaţiei şi comunicaţiilor şi structurile şi serviciile publice. În anul 2014, menţiunile speciale au fost acordate următoarelor oraşe:
· Belfast, din Marea Britanie, pentru „mediul construit şi spaţiile publice”;

· Dresda, din Germania, pentru „tehnologiile informaţiei şi comunicaţiilor”;

· Burgos, din Spania, pentru serviciile şi structurile publice;

· Malaga, din Spania, pentru transporturi şi infrastructuri conexe.
Pentru o Europă accesibilă, este nevoie nu doar de contribuţia autorităţilor publice; de aceea, cu ocazia Zilei europene pentru persoanele cu dizabilităţi, Comisia Europeană a organizat, de asemenea, o reuniune la nivel inalt privind creşterea şi accesibilitatea, la care au participat directori de intreprindere si asociatii de utilizatori. În cadrul acestei reuniuni s-a discutat despre mijloacele prin care produsele şi serviciile pot deveni mai accesibile în Europa.
IRLANDA 
Autoritatea Naţională pentru Dizabilitate (National Disability Authority)
 este instituţia independentă ce realizează politicile şi programele guvernamentale pentru incluziunea socială a persoanelor cu dizabilităţi în Irlanda. Autoritatea are atribuţii în dezvoltarea practicilor, a politicilor şi a standardelor de viaţă independentă pentru persoanele cu dizabilităţi în domenii precum angajarea în muncă, locuinţe, servicii de suport, transport, comunicaţie. Aceasta a fost înfiinţată în anul 2000 ca urmare a publicării în anul 1996 a Strategiei pentru Egalitate. 
În acelaşi an, Guvernul a lansat un program de includere a serviciilor pentru persoane cu dizabilităţi la nivelul tuturor instituţiilor publice - design universal. 

Legea dizabilităţii din anul 2005 a reprezentat o afirmare a principiilor de accesibilizare a spaţiului public pentru persoanele cu dizabilităţi.
 

În iulie 2006, Autoritatea Naţională pentru Dizabilitate a lansat Codul de bune practici privind accesibilizarea serviciilor publice şi informaţionale furnizate de către instituţiile publice. 

Astfel, au fost identificate 4 sectoare principale de acţiune în ceea ce priveşte accesibilizarea, şi anume: 

• Transportul public - Guvernul Irlandei şi-a asumat ca politică publică accesibilizarea spaţiului pentru persoanele cu dizabilităţi astfel că au fost şi adoptate recomandările privind transportul public, după cum urmează: 

1. operatorii de transport public trebuie să se asigure că informaţia este furnizată în format accesibil în toate etapele unei călătorii cu mijlocul de transport: în staţie, la urcarea în vehicul, în timpul călătoriei, la coborâre 

2. informaţia privind orarul de transport, pagina de internet, măsuri de urgenţă trebuie să fie accesibilă tuturor persoanelor cu dizabilităţi 

3. informaţii privind asistenţă în caz de nevoie este accesibilă şi la îndemâna oricărei persoane cu dizabilităţi 

4. personalul angajat al operatorilor de transport trebuie să fie capabil să ofere informaţii clare, pe înţelesul persoanelor cu dizabilităţi 

5. operatorii de transport trebuie să desfăşoare constant evaluări privind  accesibilitatea informaţiilor furnizate
 
La fel de importantă este şi infrastructura de acces către mijloacele de transport, astfel că operatorii de transport public conlucrează cu autorităţile locale pentru a: 

• construi treceri de pietoni adaptate 

• asigura o bună iluminare a semafoarelor 

• asigura rampe de acces în mijlocul de transport 

• facilita localizarea staţiilor de transport.
Toate clădirile şi noile construcţii trebuie să nu impună niciun obstacol pentru persoana cu dizabilităţi, astfel că: 
1. trebuie să permită accesul în clădire cu ajutorul unei rampe 

2. trebuie să existe ascensoare, spaţii de manevră între etaje, pe orizontală, dar şi pe verticală în interiorul clădirii 

3. trebuie să asigure interfaţa cu staţiile de taxi, staţiile de transport public - platforme adaptate 

4. trebuie să ofere facilităţi de parcare adaptate 

5. trebuie să includă diverse facilităţi de comunicare, iluminare, telefonie, depozitare bagaje, toalete, spaţiu de aşteptare şi restaurant

Cerinţele minime pentru un mijloc de transport accesibil oricărei persoane cu dizabilităţi sunt următoarele: 

1. permite introducerea fotoliului rulant 

2. este prevăzut cu facilităţi pentru persoanele cu handicap auditiv şi anume culori intense, semne clare 

În cadrul Reglementărilor pentru Clădiri (2000) partea M
- Construcţii şi infrastructură- sunt prevăzute măsurile specifice care asigură accesul persoanelor cu dizabilităţi, după cum urmează: 

1. acces facil la staţiile de transport public 

2. acces la parcări, pe culoare, pe uşi 

3. asigurarea circulaţiei atât pe nivel orizontal, cât şi vertical: ascensoare, coridoare, uşi interioare 

4. facilităţi de tip toaletă, spaţiu de aşteptare, restaurant adaptate 

5. design interior adaptat: luminos, culori şi contrast 

6. facilităţi de comunicare: tactile, pictograme, sistem Braille, semne, indicaţii.

FRANŢA

Principala lege privind persoanele cu handicap este implementată din anul 2005
. Acest act normativ unifică prevederi europene (Directiva privind adaptarea rezonabilă), precum şi alte aspecte cuprinse în legile naţionale
, precum: 

• Legea orientării, munca asistată şi garantarea veniturilor 

• Legea privind angajarea Persoanelor cu handicap 

• Legea privind protecţia persoanelor cu handicap contra discriminării 

• Legea privind măsurile destinate accesibilizării
 

În promovarea măsurilor anti-discriminatorii, legea privind persoanele cu handicap fixează anul 2015 pentru asigurarea accesibilităţii în toate clădirile publice sau private, facilităţi comunitare şi locuri de muncă. Aplicarea noii legi aduce schimbări în politicile dizabilităţii in domeniul angajării, prin întărirea principiului non-discriminării, o reală dezvoltare în ceea ce priveşte accesibilitatea, cât şi schimbări în domeniul muncii protejate. 

Pentru că accesibilitatea are un termen foarte scurt de implementare, Comitetul Special pentru Accesibilităţi a Consiliului Naţional Consultativ a Persoanelor cu Handicap (CNCPH) a semnalat riscul întârzierii acestui deziderat, solicitând crearea unui corp administrativ care să coordoneze şi să monitorizeze implementarea acestei prevederi a legii (CNCPH 2009)
.

Referitor la finanţarea accesibilităţii, în anul 2014 Michel Sapin, ministru al finanțelor publice, Ségolène Neuville secretar de stat pentru persoanele cu handicap și lupta împotriva excluderii la Ministerul Afacerilor Sociale și Sănătății, Pierre-René Lemas, director general al Casei pentru depozite și Pascal Lagarde, director executiv responsabil de Strategie, cercetare și dezvoltare al Bpifrance au semnat, în prezența lui Henri Emmanuelli, Președinte al Consiliului de Supraveghere al Casei de depozite, un acord pentru a mobiliza mai bine resursele financiare pentru accesibilitate.

Acest acord  trebuie să faciliteze sprijinul financiar pentru autoritățile locale, asociațiile pentru locuințe și companii pentru îmbunătăţirea accesibilităţii. Acest acord va mobiliza mijloacele financiare stabilite de către stat, Casa de depozite şi Bpifrance.

La zece ani după adoptarea legii din 2005 pentru "drepturi și șanse egale, participarea și cetățenia persoanelor cu dizabilități", Guvernul
 a constatat, de comun cu toate părțile interesate că accesibilitatea pentru persoanele cu dizabilităţi a  clădirilor publice, transportul
, drumuri și zone publice nu este încă eficientă.

Pe lângă crearea unei Agende privind Accesibilitatea(AD'AP), care formalizează angajamentul părților interesate de a realiza activități de dezvoltare într-un program de accesibilitate precis, Guvernul a decis să ofere mijloace concrete pentru dezvoltarea accesibilităţii la nivelul întregii societăți. Acordul semnat în 2014 reflectă angajamentul financiar esențial pentru accesul tuturor persoanelor la o viaţă independentă.

În plus, prin acest acord se creează un fond național pentru accesibilitate universală, care va contribui la finanțarea, precum și punerea în aplicare și dezvoltarea cercetării în domeniul accesibilității universale.

Grenoble 
Finanțare
Managerul de proiect pentru fiecare dezvoltare urbană realizează elementele de acces pentru design universal încă de la stadiul de schiţă. Aceasta înseamnă că accesibilitatea nu este un element în plus, dar constituie un element esențial al proiectului.

În medie, caracteristicile de accesibilitate reprezintă  între 3 și 5% din costul proiectului. Aceasta este o sumă mică comparativ cu costurile suplimentare care vor fi suportate de dezvoltatori pentru adaptarea spaţiilor urbane.

Master Plan pentru transport public accesibil
Master Planul pentru transportul accesibil a fost dezvoltat de compania de transport din Grenoble (SMTC) și a fost aprobat în 2009 de către Consiliul de administraţiei al companiei. Acest acord a stabilit pașii care vor fi luaţi pentru îmbunătățirea accesibilității în perioada 2009 – 2012.
Master Planul este actualizat anual de o unitate de cercetare independentă. Finanțarea transportului accesibil este realizată din bugetul SMTC, în parte din taxele de transport local și în parte din fondurile primite de la Consiliul General al Isere și al comunităţii urbane Grenoble Alpes Métropole.
GERMANIA

Raportul privind Strategia Naţională menţionează mai multe legi privind participarea persoanei cu dizabilităţi pe piaţa muncii şi în societate, precum
: 

• Legea privind combaterea şomajului în rândul persoanelor cu dizabilităţi severe 

• Codul Social Cartea IX - Reabilitare şi Participare 

• Legea privind egalitatea de gen Codul Social Cartea IX, pus în aplicare în 2001, reprezintă un punct de cotitură în promovarea îngrijirii, a bunăstării şi auto-determinării persoanei cu dizabilităţi
. 
Dresda

Harta interactivă și Ghidul oraşului oferă persoanelor cu handicap informații specifice privind scaunele cu rotile accesibile și stațiile de transport, grupuri sanitare accesibile și parcări, precum și informații cu privire la gradul de accesibilitate al spaţiilor şi clădirilor publice. Inițiativa de a dezvolta harta interactivă și Ghidul a fost luată de către Biroul Urbanism încă din anul 1995, dar nevoia de informații a fost, de asemenea, evidențiată la nivel local de asociații ale persoanelor cu handicap.
Finanțare
Pentru programele finanțate pentru lucrările de cercetare/amenajare, primăria orașului Dresda plătește numai pentru infrastructura tehnică - aproximativ 5000 € în fiecare an și pentru publicarea datelor - între 2000€  și  5000€ la fiecare doi ani.

MAREA BRITANIE

Marea Britanie
 a ratificat Convenţia ONU privind drepturile persoanelor cu dizabilităţi, precum şi Protocolul Opţional în anul 2009.

Cele mai importante legi naţionale, politici şi strategii privind persoanele cu dizabilităţi includ: Legea privind persoanele cu handicap (Disability Discrimination Act - DDA) din 1995, modificată în 2005, care prevede dreptul persoanelor cu dizabilităţi la nediscriminare la angajare, educaţie, acces la bunuri, servicii şi în privinţa accesului în clădiri, la cumpărarea şi închirierea proprietăţilor şi obligaţiile autorităţilor publice de a monitoriza şi promova egalitatea persoanelor cu dizabilităţi; 

Partea M din Regulamentele privind construcţiile reglementează asistenţa tehnică specială în materia accesului şi a facilităţilor acordate persoanelor cu dizabilităţi; Ameliorarea condiţiilor de viaţă ale persoanelor cu dizabilităţi din 2005 stabileşte viziunea naţională privind egalitatea persoanelor cu dizabilităţi până în 2025; 

Viaţă independentă: o strategie interguvernamentală privind traiul independent al persoanelor cu dizabilităţi din 2008 stabileşte un plan pe cinci ani cu referire la o alegere şi un control mai ample ale persoanelor cu dizabilităţi şi un acces mai mare la educaţie, angajare, petrecerea timpului liber, facilităţi de transport şi participarea la viaţa familială şi a comunităţii. 

Legea egalităţii din 2010 simplifică legislaţia aflată în vigoare şi o unifică. De asemenea, întăreşte drepturile persoanelor cu dizabilităţi în anumite domenii. 

Site-ul www.disabledgo.com reprezintă un bun exemplu pentru sprijinul persoanelor cu dizabilităţi în dezvoltarea personală independentă. Informaţiile disponibile pe acest site sunt accesibile oricărei persoane cu dizabilităţi şi permit acestora să identifice posibilităţi de petrecere a timpului liber, oportunităţi de turism, oferte de locuri de muncă, oferte de învăţământ etc. Site-ul se constituie într-un ghid al accesibilităţii pentru persoane cu dizabilităţi în spaţii precum restaurante, hoteluri, librării, muzee, universităţi, structuri de sănătate, alte servicii.
LONDRA – Proiect privind Ghidul pentru Case accesibile persoanelor în scaun rulant finanţat din fondurile primăriei.
 Scopul acestui ghid este de a clarifica care dintre cerințele Ghidului de proiectare a locuințelor pentru fotoliu rulant ar trebui să fie încorporate în proiectarea celor 10% dintre case accesibile scaunului rulant în etapa de planificare a aplicației.
Multe persoane în vârstă şi persoane cu dizabilități trăiesc încă în locuințe improprii și mulți trebuie să facă adaptări costisitoare caselor lor, atunci când nevoile se schimbă. 

Studiile de Suport Strategic ale Londrei demonstrează nevoia de locuințe mai accesibile și adaptate în capitală. Se estimează că 13% din fondul imobiliar londonez de 3,1 milioane gospodării (412.400 gospodării) includ cel puțin o persoană care este identificată ca aparținând unui „grup cu nevoi speciale”. Aceste grupuri includ persoane fragile, în vârstă, persoane cu deficiențe fizice, persoane care au dificultăți de învățare, persoane care folosesc servicii de sănătate mintală și persoane cu deficiențe senzoriale severe. 

Studiul a constatat că aproape o treime din aceste persoane (130.000 de gospodării) trăiesc în locuințe improprii, din care 32% (41.057), trebuie să se mute în locuințe alternative cu adaptări speciale, 20% (26.341 gospodării) necesită acces pentru scaun cu rotile, 19% (25.268 gospodării) au nevoie de lift sau de scară rulantă, 20% (26.461 gospodării) au nevoie de balustrade suplimentare în interiorul casei și 20% (25.543 gospodării) au nevoie de modificări sau adaptări de altă natură.

Până de curând nu a existat nicio cerință obligatorie pentru dezvoltatorii de locuințe pentru a construi case adaptate persoanelor ce utilizează scaune cu rotile, chiar dacă există o cerere tot mai mare din partea persoanelor cu dizabilități să-și achiziționeze propriile case. 

Acest lucru este reflectat în numărul de pagini web dedicate promovării proprietăților de vânzare accesibile și adaptate.

Planul Londrei urmărește să se asigure că 10% din toate locuințele noi sunt accesibile scaunului cu rotile sau ușor de adaptat pentru rezidenți care sunt în scaun cu rotile.
SPANIA

Burgos

     
Planul municipal pentru persoanele care trăiesc cu handicap
Planul Municipal Sectorial pentru persoanele cu dizabilităţi stabilește politicile pentru promovarea accesului persoanelor la programe și infrastructură și promovarea unei culturi de accesibilitate. Planul reprezintă un punct important din actuala strategie a oraşului pentru handicap și accesibilitate. Scopul său este de a proiecta și oferi acțiuni de care beneficiază persoanele cu handicap, ținând seama de toți factorii necesari pentru a garanta incluziunea socială și pentru a îmbunătăți calitatea vietii lor.
Planul identifică acțiuni specifice în cadrul Serviciilor sociale, Departamentului de Tineret și egalitate de șanse, dar include de asemenea aspecte strategice care afectează alte domenii și organisme implicate în asigurarea calității vieții și dezvoltarea persoanelor cu handicap la nivel municipal.
Stabilirea priorităților

Prioritățile sunt stabilite în cadrul Planului pentru10 domenii-cheie de acțiune cuprinzând:
    
 • prevenirea și intervenția timpurie
    
 • sănătate
    
 • educaţie
    
 • ocuparea forței de muncă
    
 • centre specializate și servicii de îngrijire de zi
    
 • locuințe accesibile
    
 • sprijin familial
    
 • timp liber, cultură și sport
      
 • informare, formare și cercetare
            • participare.
În acest cadru, începând cu iunie 2013, autorităţile locale au colaborat cu Consiliul Municipal al persoanelor care trăiesc cu handicap, organismul care reprezintă persoanele cu dizabilități fizice, tulburări psihologice și senzoriale și boli mentale. Scopul a fost de a stabili un grup de lucru permanent pentru a promova măsuri privind accesibilitatea deplină pentru eliminarea barierelor sociale, cognitive sau fizice.
 Finanțare
     
Planul Municipal Sectorial reunește bugetele mai multor departamente municipale implicate direct sau indirect în domeniul dizabilității. Consiliul Local Burgos rămâne dedicat acțiunilor privind persoanele cu dizabilităţi și realizării unui oraș accesibil, astfel încât asigură finanțarea proiectelor în acest domeniu.

În plus, coeziunea socială, accesibilitatea și buna guvernare, reprezintă linii de acțiune-cheie în cadrul Planului Strategic, cu un interval de timp 2010-2020, în care "implicarea societății și a ideilor de afaceri trebuie să fie promovată în Burgos, în scopul de a dezvolta acțiuni sociale de mare impact care îmbunătățesc și iau în considerare cele mai înalte standarde posibile de accesibilitate pentru a genera un oraș în care toată lumea poate trăi fără excluziune." Din acest motiv, angajamentul pentru realizarea accesibilității nu este numai la nivel municipal, dar implică fiecare aspect al vieții urbane.
Malaga

Planul Strategic al orașului Málaga este cadrul în care se iau măsurile pentru a îmbunătăți accesibilitatea în spaţiile publice.
 Planul Strategic de accesibilitate, publicat prima dată pentru perioada 2007-2011, iar acum, în ediția a doua 2012-2016, este instrumentul de definire a politicilor, modalităţilor și măsurilor pentru aplicarea criteriilor de accesibilitate și de proiectare universală, precum și pentru dezvoltarea de bune practici și criterii pentru proiectare.
Designul urban din zona centrală a orașului este determinat de Planul de Mobilitate Municipală, ținând seama de interdependențele între organismele publice și private, parcare, pietoni, biciclete, etc., oferind o imagine de ansamblu a zonei și combină o viziune globală de solutii de mobilitate durabilă cu acțiuni practice de îmbunătățire a accesibilităţii. Actul normativ care reglementează aceste instrumente este Ordonanța privind accesibilitatea orașului Málaga, în timp ce mai multe ghiduri tehnice au fost, de asemenea, publicate pentru a ajuta la implementarea acesteia.
Finanțare

Finantarea pentru aceste îmbunătățiri este asigurată în alocările bugetare anuale ale orașului. Această inițiativă este văzută ca un exercițiu de integrare  ce face viata mai bună pentru toți cetățenii.
De asemenea, este important de subliniat angajamentul sectorului privat, care a fost din ce în ce important prin punerea în aplicare a inițiativelor cum ar fi acordurile de formare și de bune practici, precum și pentru ocuparea forței de muncă de către persoanele cu handicap.
În ultimii cinci ani, orașul a investit peste 35 de milioane de € într-o gamă largă de îmbunătățiri privind accesul la spaţii publice, inclusiv pentru construcția de rampe, upgrade-uri de pavaj, instalare de balustrade și mijloace de avertizare  respectiv dispozitive de montaj pentru nevăzători.

SUEDIA 

Contextul proiectului Declarația Națiunilor Unite a Drepturilor Omului (1948), Regulile Standard ale Națiunilor Unite privind Egalizarea Șanselor pentru Persoanele cu Dizabilități (adoptate de Suedia în 1993), De la pacient la Cetățean - Planul Național de Acțiune pentru Politici pentru persoanele cu dizabilități (2000) reprezintă cadrul legal aplicabil pentru persoanele cu dizabilităţi în Suedia
. 

În decembrie 1998, orașul Stockholm a inaugurat un program de promovare a accesibilității ce a urmărit:

• punerea în aplicare a legislației naționale și internaționale în domeniul accesibilității / persoanelor cu dizabilități; 

• eliminarea, nu mai târziu de anul 2010, a tuturor barierelor în calea accesibilității în mediul exterior și în clădirile aflate în proprietatea primăriei; 

• transformarea ulterioară a orașului Stockholm în cea mai accesibilă capitală din lume. 

Primii pași către un Stockholm mai accesibil s-au concentrat pe eliminarea obstacolelor „ușor de înlăturat”. 

Au fost pornite lucrări de accesibilizare a proprietăților deținute de Primărie și la obiectivele culturale și sportive. 

Un exemplu de bună practică în acest domeniu a presupus cooperarea între Primăria orașului Stockholm (în special Comitetul pentru Străzi, Drumuri și Imobiliare, responsabil pentru proiectul Acces facil)
 și Organizația Persoanelor cu Dizabilități. 
Grupurile țintă sunt persoanele cu diverse deficiențe funcționale: de vedere, locomotorii (utilizatori ai scaunului cu rotile), autism, probleme de percepție.

Sursa finanțării - Primăria orașului Stockholm, cu  o sumă în valoare de 100 milioane Coroane suedeze / an (10.9 milioane € / an).

Prima sarcină cu care s-a confruntat proiectul Acces Facil (Easy Access) a fost inventarierea îmbunătățirilor necesare în oraș, de exemplu, în ceea ce privește locurile de joacă. Din acel moment, deficiențele au fost abordate în mod sistematic și propunerile, măsurile luate și măsurile planificate au fost documentate în mod continuu într-o bază de date. Consiliile persoanelor cu dizabilități au luat parte la planificarea activităților și au fost consultate în mod oficial. 
Cooperarea cu Organizația Persoanelor cu Dizabilități (DPO) a facilitat adaptarea și îmbunătățirea locurilor de joacă pentru persoanele cu dizabilități. Au fost implementate programe de formare pentru peste 500 de oficiali guvernamentali locali, politicieni locali și consultanți. 

Spaţiile publice şi locurile de joacă mai vechi au fost transformate în zone accesibile pentru copii și părinți cu diverse deficiențe funcționale - schimbarea suprafețelor, cum ar fi nisipul și pietrișul, reducerea variațiilor de nivel și înlocuirea anumitor tipuri de aparate – în timp ce alte facilități noi au fost construite. Acestea pot avea, de exemplu, suporturi pentru ședere în nisip, case Wendy cu rampe, grajduri de animale cu rampe, trasee cu obstacole dotate cu balustrade, un bazin accesibil, mobilier de exterior ce poate fi ușor folosit de oricine, leagăne speciale sau poteci tactile.
Site-ul orașului Stockholm, www.stockholm.se
, oferă date pentru mai mult de 200 de zone și terenuri de joacă sub titlul „găsiți și comparați facilități în oraș”. 
CONCLUZII
Accesibilitatea este însuşirea esenţială a unui ţesut urban şi prima care trebuie luată în considerare în elaborarea unui proiect şi de asemenea în analizarea şi avizarea lui
. 
Fără accesibilitate oportunităţile oferite de cadrul urban sunt inutile. Nu există cadru urban lipsit de accesibilitate. 
Problema este aceea de a asigura o cât mai mare accesibilitate în condiţii de eficienţă, securitate şi confort. O cât mai mare accesibilitate măreşte numărul opţiunilor pentru utilizator şi intensitatea “trăirii sociale” a spaţiului respectiv. 

Accesul la servicii publice
 este imperativ pentru orice cetăţean, astfel încât se impune accelerarea demersurilor de accesibilizare a mediului fizic, comunicaţional, informaţional pentru toate persoanele cu dizabilităţi. 

Deşi cadrul legislativ privind accesibilizarea din România cuprinde standardele care asigură cele mai bune condiţii de independenţă pentru persoanele cu dizabilităţi, îndeplinirea obligaţiilor instituţiilor publice se află într-o stare incipientă. Pentru că nu există sancţiuni clar aplicate, autorităţile amână implementarea măsurilor de accesibilizare a spaţiului public fără a conştientiza deserviciul cauzat populaţiei
.
Trebuie reţinut că accesibilitatea spaţiului public - clădiri, transportul în comun, servicii hoteliere, servicii de taxi etc. - atât din punct de vedere fizic, cât şi comunicaţional, constituie o condiţie pentru dezvoltarea economică, socială şi culturală a întregii societăţi. 
Persoanele cu dizabilităţi se pot implica în viaţa socială, pot obţine un loc de muncă, se pot auto-administra, se pot susţine din punct de vedere financiar - şi nu să aştepte prestaţiile sociale din partea statului - numai în măsura în care spaţiul public, spaţiul serviciilor comune le permite acest lucru. 

